REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/5-20

10. januar 2020. godine

B e o g r a d

ZAPISNIK

103. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 10. JANUARA 2020. GODINE

Sednica je počela u 13,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Srbislav Filipović, Momo Čolaković, Vojislav Vujić i Zoltan Pek.

Sednici su prisustvovali zamenici članova: Duško Tarbuk (zamenik Olivere Pešić), Zoran Despotović (zamenik Miljana Damjanovića) i Vladimir Đurić (zamenik Aleksandra Stevanovića).

Sednici nisu prisustvovali članovi Odbora: Dušan Bajatović, Milorad Mirčić, Goran Ćirić, Milorad Mijatović i Milan Lapčević, niti njihovi zamenici.

Sednici su prisustvovali: Vladimir Antonijević, predsednik Komisije za kontrolu državne pomoći; Ljiljana Blagojević, Dušica Đorđević, Dragan Đurđević i Marko Vidaković, članovi Saveta Komisije za kontrolu državne pomoći.

Na predlog predsednika Odbora, Odbor je većinom glasova (10 za, jedan nije glasao) utvrdio sledeći:

D n e v n i r e d:

- Usvajanje zapisnika sa 101. i 102. sednice Odbora;

1. Davanje saglasnosti na Predlog finansijskog plana Komisije za kontrolu državne pomoći za 2020. godinu (broj 400-35/20 od 9. januara 2020. godine);

2. Davanje saglasnosti na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći (broj 02-34/20 od 9. januara 2020. godine).

Pre prelaska na rad po dnevnom redu Odbor je većinom glasova (10 za, jedan nije glasao) usvojio zapisnike sa 101. i 102. sednice Odbora.

**PRVA TAČKA DNEVNOG REDA: Davanje saglasnosti na Predlog finansijskog plana Komisije za kontrolu državne pomoći za 2020. godinu**

Aleksandra Tomić je podsetila da je članom 19. stav 1 i 2. Zakona o kontroli državne pomoći propisano da se sredstva za rad Komisije za kontrolu državne pomoći obezbeđuju u Budžetu Republike Srbije u okviru posebnog razdela i da se finansijski plan koji priprema Komisija, dostavlja nadležnom Odboru Narodne skupštine na saglasnost.

Vladimir Antonijević je istakao da je u kratkom periodu otkako su članovi Saveta Komisije stupili na dužnost usvojen Statut i drugi akti. Većina sredstava u finansijskom planu predviđena je za plate državnih službenika koji će tek biti primljeni u radni odnos. Deo zaposlenih će biti angažovan i na osnovu usluga po ugovoru. Očekivani budžet Komisije je oko 98 miliona dinara.

U diskusiji su učestvovali i: Zoran Despotović i Momo Čolaković.

Na osnovu člana 19. stav 2. Zakona o kontroli državne pomoći („Službeni glasnik RS“, br.73/19) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 103. sednici održanoj 10. januara 2020. godine, doneo je većinom glasova (10 za, dvoje nije iskoristilo pravo glasa)

O D L U K U

o davanju saglasnosti na Predlog finansijskog plana Komisije za kontrolu državne pomoći za 2020. godinu

DAJE SE SAGLASNOST na Predlog finansijskog plana Komisije za kontrolu državne pomoći za 2020. godinu.

O b r a z l o ž e nj e

Članom 19. st. 1. i 2. Zakona o kontroli državne pomoći („Službeni glasnik RS“, br. 73/19), propisano je da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora, kao i da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost.

U skladu sa zakonom, predsednik Komisije je Odboru za finansije, republički budžet i kontrolu trošenja javnih sredstava dostavio Predlog finansijskog plana Komisije za kontrolu državne pomoći za 2020. godinu (broj 400-35/20 od 9. januara 2020. godine), na razmatranje i odlučivanje o davanju saglasnosti.

U cilju obezbeđenja uslova za rad Komisije za kontrolu državne pomoći u 2020. godini, Odbor za finansije, republički budžet i kontrolu trošenja javnih sredstava, na 103. sednici održanoj 10. januara 2020. godine, razmotrio je i dao saglasnost na Predlog finansijskog plana Komisije za kontrolu državne pomoći za 2020. godinu.

**DRUGA TAČKA DNEVNOG REDA: Davanje saglasnosti na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći**

Aleksandra Tomić je podsetila da je članom 23. stav 2. Zakona o kontroli državne pomoći propisano da se bliži opis radnih mesta uređuje aktom o sistematizaciji, koji donosi Savet Komisije uz saglasnost nadležnog Odbora Narodne skupštine.

Vladimir Antonijević je dodao da je sistematizacija komplementarna sa finansijskim planom Komisije i da praktično predstavlja njegov nastavak. Ovim aktom razdvojene su stručna služba i prateće službe. Ukazao je na tehničku grešku u stavu 2. član 7. gde stoji broj od 26 državnih službenika, dok je prema finansijskom planu predviđeno 27 državnih službenika i to je tačan broj. Po zakonu broj kontrolora, ne može biti veći od 30% od broja zaposlenih.

Odbor je uvažio ispravku iz stava 2. član 7, na koju je ukazao Vladimir Antonijević.

Na osnovu člana 23. stav 2. Zakona o kontroli državne pomoći („Službeni glasnik RS“, br.73/19) i člana 55. Poslovnika Narodne skupštine („Službeni glasnik RS“, broj 20/12 – Prečišćen tekst), Odbor za finansije, republički budžet i kontrolu trošenja javnih sredstava, na 103. sednici održanoj 10. januara 2020. godine, doneo je većinom glasova (11 za i jedan nije iskoristio pravo glasa)

O D L U K U

o davanju saglasnosti na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći

DAJE SE SAGLASNOST na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći.

O b r a z l o ž e nj e

Članom 23. stav 2. Zakona o kontroli državne pomoći („Službeni glasnik RS“, br.73/19) propisano je da se bliži opis radnih mesta, kao i broj kontrolora i analitičara u službama Komisije za kontrolu državne pomoći uređuje aktom o sistematizaciji koji donosi Savet Komisije, uz saglasnost odbora Narodne skupštine nadležnog za poslove finansija.

U skladu sa zakonom, predsednik Komisije je Odboru za finansije, republički budžet i kontrolu trošenja javnih sredstava dostavio Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći (broj 02-34/20 od 9. januara 2020. godine), na razmatranje i odlučivanje o davanju saglasnosti.

U cilju obezbeđenja uslova za rad Komisije za kontrolu državne pomoći, Odbor za finansije, republički budžet i kontrolu trošenja javnih sredstava, na 103. sednici održanoj 10. januara 2020. godine, razmotrio je i dao saglasnost na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći, koji je pripremljen u skladu sa zakonom.

Sednica je završena u 13,25 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović dr Aleksandra Tomić